Padaugėjo vyresnio amžiaus žmonių, kurie naudojasi internetu

Internetu naudojosi 83 proc. 16–74 metų amžiaus gyventojų. Iš 16–24 metų amžiaus gyventojų internetu naudojosi 99 proc., iš 65–74 metų amžiaus – 46 proc. Palyginti su praėjusiais metais, 6 proc. padaugėjo vyresnio (65–74 metų) amžiaus gyventojų, besinaudojančių internetu.

Kaip skelbia Statistikos departamentas, asmeninius kompiuterius namuose šiais metais turėjo 77 proc., interneto prieigą – 82 proc. namų ūkių, tiek pat, kiek ir pernai.

Mieste kompiuterius ir interneto prieigą namuose turėjo atitinkamai 80 ir 84 proc. namų ūkių, kaime – 70 ir 78 proc.

Iš namų ūkių su vaikais kompiuterius namuose turėjo 97 proc., interneto prieigą – 99 proc., be vaikų – atitinkamai 70 ir 77 proc. gyventojų.

Internetu kasdien naudojosi 74 proc. 16–74 metų amžiaus gyventojų, 8 proc. – bent kartą per savaitę, bet ne kasdien. Ne rečiau kaip kartą per savaitę internetu naudojosi 82 proc. 16–74 metų amžiaus gyventojų, arba 99 proc. tokio amžiaus internautų.

Anot Statistikos departamento, e. prekyba per paskutinius 3 mėnesius asmeniniais tikslais naudojosi 42 proc. 16–74 metų amžiaus gyventojų, arba 50 proc. tokio amžiaus internautų. Palyginti su praėjusiais metais, e. prekybos vartotojų dalis padidėjo 4 proc., taip pat išaugo vidutinis per 3 mėnesius atliktų užsakymų skaičius. Per pastaruosius 12 mėnesių prekes ar paslaugas internetu pirko ar užsakė 54 proc. 16–74 metų amžiaus gyventojų, arba 64 proc. šio amžiaus internautų.